Jua Cali (jina lake kamili ni Paul Julius Nunda; alizaliwa Nairobi, Kenya, 12 Septemba 1979) ni mwanamuziki wa Kenya. Jua Cali ni msanii wa nyimbo za Kiswahili akitumia mtindo wa kufululiza maneno ujulikanao kama genge. Katika mwaka 2000 yeye pamoja na Clement Rapudo (Clemo) walianzisha Calif Records ambapo Jua Cali amefanya kazi hadi sasa. Jua Cali alizaliwa katika eneo la Eastlands jijini Nairobi. Wazazi wake, Doreen Onditi na Evans Onditi (aliaga dunia) walikuwa waalimu. Jua Cali alilelewa katika maadili makali ya Kikatoliki mtaani California Mashariki ya jiji la Nairobi Alianza mtindo wa kufululiza maneno akiwa na umri wa miaka kumi, akitiwa moyo na kaka yake Christopher Sati. Alijulikana kama kijana aliye mnyamavu na aliyekuwa na ugumu wa kushirikiana na wenzake.